Резолюция
на ПП „Българската левица”

по въпросите за здравеопазването в Република България

София,  13.10.2013


През последните двадесет и четири години сме свидетели на множество експерименти , касаещи здравето и животоспособноста на българите.

Корав човек, здрава „семка”. Реформи в здравеопазната система – хубави слова, няколко стратегии, национални програми, смяна на правителства и министри на Здравето.

В програмите на всички Партии – социална политика и ЗДРАВЕОПАЗВАНЕ.
           Н О


Държавата абдикира от едно от основните си задължения – опазването на живота и здравето на собственото си население. Да де, но коя Държава. На олигарсите, на неолиберално мислещите и „ръководители”. Тя, „Държавата” абдикира от изконното си задължение да задава модела на обществено-политически, икономически и социални отношения. Тя, Държавата се оказа „мащеха” за собствените си поданици – тези на основите, на които се крепи.

Автентичната лява политика е антиолигархична и антикапиталистическа. Тя проповядва и работи за устойчивото политическо, социално  и екологично развитие. 

Фундаменталната ценност, според ПП „Българската левица” са хората. Здравето на тези хора е неин приоритет. 


Здравето на човека е право – гарантирано от Конституцията. То не е стока. Здравето не може да се разглежда като синьо, червено, жълто, герберистко, етническо – в този ред могат да бъдат изредени поне още десетина определения и естествено, всяко от тях би било правдоподобно. На всеки реално и отговорно мислещ човек е ясно, че здравето няма цвят, но за целия народ е ясно, че здравеопазването е политика. Но не само политика, но и един изключително печеливш, но и настроен срещу обществото „бизнес”. В последните години, анализирайки безпристрастно състоянието на системата, се оказва, че никой не носи отговорност за здравния статус на нацията. Болният човек се превръща в клиент, недофинансирането на дейностите и обемите на диагностични и лабораторни методики, довеждат до конфликтност във взаимоотношенията на лекарите с техните пациенти. Достига се до абсурдността, нуждаещи се хора да чакат с месеци за изследвания, да се правят „пациентски листи на чакащи„ – модел, който е силно рисков за пропуск на сериозни и необратими процеси в човешкото здраве. Ценовата политика в снабдяването с консумативи и лекарства обслужва не интереса на пациента, а интересите на производителите, вносителите и „търговците на здраве”.

Политическа партия „Българската левица” води политика за всеобщо и достъпно здравеопазване, гарантирана профилактика и по този начин ранна откриваемост на здравословните проблеми на населението и конкретно на всеки човек. Необходима е преоценка на ДДС върху лекарствата и медицинските изделия и ако финансистите преценят, запазването на сегашните стойности, сумите да се прехвърлят в полза на здравните дейности. Необходимостта от пряк достъп на населението до медицински услуги да даде основание на държавата да създаде повече филиали за спешна помощ, като естествено поеме изцяло тяхното достойно финансиране. Категорично държавата трябва да работи в посока за възвръщане доверието и авторитета на лекарите и медицинските специалисти. В последните години видяхме безпрецедентни случаи на погазване на авторитет, лично, професионално и човешко достойнство на медици. Ние считаме, че здравеопазването трябва да коригира понятията си за ПАЗАРЕН модел. Да се премахне понятието „клинични пътеки” и да се отиде на по широко обхватното – истинско здравеопазване чрез диагностично свързаните групи. Здравната каса е само една банка, която финансира дейностите, естествено със своите права за контрол. Но само толкоз – тя отговаря за парите на здравно-осигурените лица и с механизма на договори с изпълнителите, да финансира. Да финансира, а не да превземе водещата роля на държавата в лицето на Здравното министерство. 
То – Здравното министерство трябва да осигури достъпността и достатъчността на безплатна медицинска помощ за всички граждани в България, независимо от тяхното материално положение. 


Основни насоки в нашата работа са:


Гарантиран достъп до медицинска помощ на всички граждани в Република България.


Достатъчен брой лекарски практики в отдалечените райони на страната – бонуси от държавата при заемане на „непрестижните практики” в отдалечените и пограничните райони. 


Достатъчност в осигуряването на необходимото оборудване с медицинска техника и компютаризация  - въвеждането на електронното досие на пациента. 


Подобряването на координацията и взаимодействието между болничната помощ, извънболничната помощ и спешните центрове.


Повишаване информираността на населението за ползването на здравни услуги – права и задължения, за здравословния начин на живот и конкретните заплахи за здравето на човека.


Планов подход при подготовката на медицински специалисти по видовете дейности съобразно реално установените потребности на населението. 


Ние, от ПП „Българската левица” гарантираме, че ще се бориме в тази насока. При възможности за парламентарна изява и законодателна инициатива, сме готови да защитаваме своите принципи в здравеопазването. Връщането на държавността – естественно не в уродлив вид, изземването на „управленските функции” на Здравната каса и проумяването, че здравната политика е част от главното – социалната политика -  и тя е неотделима част от нея.
